Històries Nocturnes tanca la 16ª edició amb la participació de més de 800 persones
01 de juliol de 2019

El programa turístic “Històries Nocturnes: patrimoni, personatges, melodies i bon paladar” ha refermat el seu èxit dintre de la programació estival, amb la participació de més de 800 persones que, durant quatre setmanes, s’han acostat al patrimoni de Llíria, dintre d’esta iniciativa que, des de fa 16 anys, organitza Turisme Llíria.

La present edició es va tancar este cap de setmana amb una entrega molt especial: “La Declaració”, un episodi monogràfic centrat en l’església de la Sang, que va servir per commemorar el centenari de la declaració del temple com a Monument Nacional, el 29 de setembre del 1919.

La música i la gastronomia van ser altres dels convidats d’este episodi, que van permetre al públic assistent descobrir els sabors dels productes de la marca “Aliments tradicionals” de Llíria i disfrutar amb les melodies del grup Alma.

“Històries Nocturnes” 2019 va començar el passat 7 de juny, amb “Els Orígens”. Esta entrega, que va fer un recorregut per l’edeta romana, va comptar amb la participació dels personatges, amb una escenificació dramàtica protagonitzada pels familiars de Marc Cornel·li Nigrí.

Els altres dos capítols van centrar-se en altres períodes de la història edetana: la Llíria medieval amb “La màgia”, que va visitar els Banys Àrabs; i la Llíria renaixentista i barroca, amb el capítol “L’Esplendor”, amb Ca la Vila i l’església de l’Assumpció com a protagonistes.

Patrimoni, teatre, música i gastronomia han sigut els elements que, un any més, han captivat al públic d’“Històries Nocturnes”, una iniciativa turística que és ja un referent de la programació de l’estiu a Llíria.